คลังเสนอรัฐบาลอนุมัติเปิดรับประกันข้าวทั้งปี
คลังเสนอ ครม. ขอเปิดรับประกันภัยนาข้าวตลอดปี ทั้งนาปี นาปรัง ลดความเสี่ยงเอาใจชาวนา
18 ม.ค. 2556

คลังเสนอ ครม. ขอเปิดรับประกันภัยนาข้าวตลอดปี ทั้งนาปี นาปรัง ลดความเสี่ยงเอาใจชาวนา 
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) และกรรมการบริหารกองทุนส่งเสริมการประกันภัยพิบัติ เปิดเผยว่า สศค.ได้เสนอเรื่องให้นายกิตติรัตน์ ณ ระนอง รองนายกรัฐมนตรีและ รมว.คลัง พิจารณาอนุมัติขยายประกันภัยพิบัติเพื่อคุ้มครองข้าวนาปีและข้าวนาปรังตลอดปีการผลิต 2556 จากเดิมที่จะคุ้มครองเฉพาะข้าวนาปี เพื่อจะเสนอให้คณะรัฐมนตรี (ครม.) ให้ความเห็นชอบ เพื่อเร่งดำเนินการให้ทันฤดูกาลเพาะปลูกเดือน พ.ค.นี้ 
สำหรับการจะขยายความคุ้มครองไปยังพืชอื่นหรือไม่นั้นขึ้นอยู่กับนโยบายของรัฐบาล แต่ขณะนี้จะเน้นประกันข้าวเป็นหลัก
นายสมชัย กล่าวว่า ในเบื้องต้นจะคงอัตราเบี้ยประกันภัยข้าวไว้ที่อัตราเดิม คือไร่ละ 120 บาท โดยกำหนดให้เกษตรกรลูกค้าธนาคารเพื่อการเกษตรและสหกรณ์การเกษตร (ธ.ก.ส.) จ่ายเบี้ยในอัตราไร่ละ 50 บาท ในกรณีที่ไม่เป็นลูกค้า ธ.ก.ส. ต้องจ่ายเบี้ยไร่ละ 60 บาท ส่วนที่เหลืออีก 60 บาท รัฐบาลเป็นผู้จ่ายเบี้ยให้พร้อมกับภาษีมูลค่าเพิ่มอีก 9 บาท รวมค่าเบี้ยทั้งหมด 1 ไร่ เท่ากับ 129 บาท ซึ่งการจ่ายเบี้ยประกันนั้นเกษตรกรต้องจ่ายตามฤดูกาลผลิต หากทำข้าวนาปี และนาปรัง ก็ต้องจ่ายเบี้ย 2 ครั้ง
อย่างไรก็ตาม ความคุ้มครองนั้นยังให้ความคุ้มครอง 7 ภัยเหมือนเดิม ประกอบด้วย ลมพายุ ลูกเห็บ ภัยแล้ง อากาศหนาว ฝนทิ้งช่วง ศัตรูพืช และโรคระบาด ในกรณีที่ได้รับความเสียหายจากภัยธรรมชาติจะได้รับค่าสินไหมไร่ละ 1,111 บาท หากเกิดจากศัตรูพืชและโรคระบาด จะได้รับค่าสินไหมไร่ละ 555 บาท
ขณะนี้ได้รับการตอบรับจากบริษัทประกันวินาศภัยที่จะเข้าร่วมโครงการนี้แล้ว 2 แห่ง ได้แก่ บริษัท ทิพยประกันภัย และบริษัท ประกันภัยไทยวิวัฒน์ ซึ่งเป็นผู้รับประกันภัยพืชผลข้าวนาปี ปีการผลิต 2555 และคาดว่าจะมีบริษัทประกันวินาศภัยอีกหลายแห่งจะตอบรับเข้าร่วมโครงการเพิ่มขึ้น
ด้านนางวรนุช มหิพันธ์ หัวหน้ากลุ่มลูกค้า ธนาคารเพื่อการเกษตรและสหกรณ์การเกษตร (ธ.ก.ส.) กล่าวว่า เกษตรกรส่วนใหญ่ต้องการให้รับประกันข้าวเพิ่มขึ้นทั้งนาปีและนาปรัง เนื่องจากเพาะปลูกเป็นจำนวนมากในหลายพื้นที่และมีความเสี่ยงสูงที่จะได้รับความเสียหายจากภัยน้ำท่วมและภัยแล้งซึ่งเกิดขึ้นทุกปี 
อย่างไรก็ตาม หากภาครัฐเพิ่มการรับประกันข้าวนาทุกช่วงปีการผลิต เชื่อว่าจะมีเกษตรกรเป็นจำนวนมากให้การตอบรับและเข้าร่วมทำประกันภัย เนื่องจากเกษตรกรได้รับประโยชน์โดยตรงซึ่งจะช่วยสร้างความมั่นใจแก่เกษตรกรในการเพาะปลูก